CELEX: 32021D0359
Language: lv
Date: 2021-02-22 00:00:00
Title: Padomes Īstenošanas lēmums (ES) 2021/359 (2021. gada 22. februāris), ar ko Nīderlandei atļauj piemērot samazinātu nodokļu likmi elektroenerģijai, kura tiek piegādāta elektrotransportlīdzekļiem paredzētās uzlādes stacijās

26.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 69/6
               
            
         PADOMES ĪSTENOŠANAS LĒMUMS (ES) 2021/359
         (2021. gada 22. februāris),
         ar ko Nīderlandei atļauj piemērot samazinātu nodokļu likmi elektroenerģijai, kura tiek piegādāta elektrotransportlīdzekļiem paredzētās uzlādes stacijās
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. pantu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ar Padomes Īstenošanas lēmumu (ES) 2016/2266 (2) Nīderlandei saskaņā ar Direktīvas 2003/96/EK 19. pantu atļāva līdz 2020. gada 31. decembrim piemērot samazinātu nodokļu likmi elektroenerģijai, kas tiek piegādāta uzlādes stacijās, kuras tieši paredzētas elektrotransportlīdzekļu uzlādei.
                  
               
                     (2)
                  
                  
                     Nīderlande 2020. gada 30. martā lūdza atļauju laikposmā no 2021. gada 1. janvāra līdz 2025. gada 1. janvārim turpināt piemērot samazinātu nodokļu likmi elektroenerģijai, kas tiek piegādāta elektrotransportlīdzekļiem paredzētās uzlādes stacijās. Pēc Komisijas pieprasījuma Nīderlande 2020. gada 20. novembrī sniedza papildu informāciju, lai pamatotu savu pieteikumu.
                  
               
                     (3)
                  
                  
                     Ar samazināto nodokļu likmi ir plānots turpmāk veicināt elektrotransportlīdzekļu izmantošanu, samazinot izmaksas par elektroenerģiju, ko izmanto šādu transportlīdzekļu darbināšanai.
                  
               
                     (4)
                  
                  
                     Elektrotransportlīdzekļu izmantošana neietver tādu gaisu piesārņojošu vielu emisiju, kas rodas no benzīna un dīzeļdegvielas vai citu fosilo kurināmo sadegšanas, un tādējādi palīdz uzlabot gaisa kvalitāti pilsētās. Turklāt elektrotransportlīdzekļu izmantošana var samazināt CO2 emisijas, jo īpaši ja elektroenerģija ir ražota, izmantojot atjaunojamos energoresursus. Tāpēc ir paredzams, ka samazinātas nodokļu likmes piemērošana elektroenerģijai, kas tiek piegādāta elektrotransportlīdzekļiem paredzētās uzlādes stacijās, veicinās Savienības vides aizsardzības, veselības aizsardzības un klimata politikas mērķu sasniegšanu.
                  
               
                     (5)
                  
                  
                     Nīderlande uzsvēra, ka samazinātā nodokļu likme attiektos uz elektroenerģijas piegādi elektrotransportlīdzekļu uzlādes stacijām, kas ir tieši savienotas ar elektrotīklu, tajā skaitā publiskām uzlādes stacijām un dažām privātām vai korporatīvām uzlādes stacijām.
                  
               
                     (6)
                  
                  
                     Nīderlande lūdza iespēju samazināto nodokļu likmi elektroenerģijai piemērot tikai uzlādes stacijām, kurās izmanto elektroenerģiju, lai tieši uzlādētu elektrotransportlīdzekļus, un nepiemērot to elektroenerģijai, kas tiek nodrošināta ar akumulatoru nomaiņu.
                  
               
                     (7)
                  
                  
                     Samazināta nodokļu likme elektroenerģijai, kas tiek piegādāta elektrotransportlīdzekļiem uzlādes stacijās, uzlabos publisko uzlādes staciju darījumdarbības situāciju Nīderlandē, tādējādi padarot pievilcīgāku elektrotransportlīdzekļu izmantošanu un uzlabojot gaisa kvalitāti.
                  
               
                     (8)
                  
                  
                     Ņemot vērā elektrotransportlīdzekļu samērā ierobežoto skaitu un to, ka nodokļu līmenis elektroenerģijai, kuru uzlādes stacijās piegādā elektrotransportlīdzekļiem, kas nav paredzēti izmantošanai darījumdarbības nolūkā, pārsniegs minimālo nodokļu līmeni, kas noteikts Direktīvas 2003/96/EK 10. pantā, samazinātā nodokļu likme laikposmā, kuram lūgta atļauja, nevarētu radīt konkurences izkropļojumus un tādējādi tai nebūs negatīvas ietekmes uz iekšējā tirgus pareizu darbību.
                  
               
                     (9)
                  
                  
                     Nodokļu līmenis elektroenerģijai, kuru uzlādes stacijās piegādā elektrotransportlīdzekļiem, kas nav paredzēti izmantošanai darījumdarbības nolūkā, pārsniegs minimālo nodokļu līmeni ar darījumdarbību nesaistītiem nolūkiem, kā noteikts Direktīvas 2003/96/EK 10. pantā.
                  
               
                     (10)
                  
                  
                     Katrai atļaujai, kas piešķirta saskaņā ar Direktīvas 2003/96/EK 19. panta 1. punktu, ir jābūt stingri ierobežotai laikā. Lai nodrošinātu, ka atļaujas termiņš ir pietiekami ilgs, un tādējādi neatturētu attiecīgos uzņēmējus no vajadzīgo investīciju veikšanas, ir lietderīgi atļauju piešķirt uz lūgto laikposmu. Tomēr atļauju būtu jābeidz piemērot no dienas, kad sāk piemērot jebkādus elektrotransportlīdzekļiem piegādātas elektroenerģijas nodokļu atvieglojumu vispārīgus noteikumus, ko Padome pieņem saskaņā ar Līguma par Eiropas Savienības darbību 113. pantu vai citiem attiecīgiem tā noteikumiem, ja šādi noteikumi kļūst piemērojami pirms 2025. gada 1. janvāra.
                  
               
                     (11)
                  
                  
                     Lai izvairītos no tā, ka piemērojamo nodokļu likmju izmaiņu dēļ varētu palielināties elektroenerģijas sadales un pārdales uzņēmumu administratīvais slogs, Nīderlandei vajadzētu būt iespējai bez pārtraukuma piemērot samazinātu nodokļu likmi elektroenerģijai, kas tiek piegādāta elektrotransportlīdzekļiem. Tādēļ lūgtā atļauja būtu jāpiešķir no 2021. gada 1. janvāra, lai bez pārtraukuma turpinātu iepriekšējo kārtību, kas atļauta ar Īstenošanas lēmumu (ES) 2016/2266.
                  
               
                     (12)
                  
                  
                     Šis lēmums neskar Savienības valsts atbalsta noteikumu piemērošanu,
                  
               IR PIEŅĒMUSI ŠO LĒMUMU.
         
            1. pants
            Šajā lēmumā “elektrotransportlīdzeklis” ir elektrotransportlīdzeklis, kā tas definēts Eiropas Parlamenta un Padomes Direktīvas 2014/94/ES (3) 2. panta 2) punktā.
         
         
            2. pants
            Nīderlandei tiek atļauts piemērot samazinātu nodokļu likmi elektroenerģijai, kas tiek piegādāta uzlādes stacijām, kurās tieši uzlādē elektrotransportlīdzekļus, izņemot uzlādes stacijas ar elektrotransportlīdzekļu akumulatoru nomaiņu, ar noteikumu, ka tiek ievēroti Direktīvas 2003/96/EK 10. pantā noteiktie minimālie nodokļu līmeņi.
         
         
            3. pants
            Šo lēmumu piemēro no 2021. gada 1. janvāra līdz 2025. gada 1. janvārim.
            Ja Padome, rīkojoties saskaņā ar Līguma par Eiropas Savienības darbību 113. pantu vai citiem attiecīgiem tā noteikumiem, nosaka vispārīgus noteikumus par nodokļu atvieglojumiem elektrotransportlīdzekļiem piegādātai elektroenerģijai, šis lēmums zaudē spēku dienā, kurā sāk piemērot šādus vispārīgos noteikumus.
         
         
            4. pants
            Šis lēmums ir adresēts Nīderlandes Karalistei.
         
         
            Briselē, 2021. gada 22. februārī
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  OV L 283, 31.10.2003., 51. lpp.
         
         
            (2)  Padomes Īstenošanas lēmums (ES) 2016/2266 (2016. gada 6. decembris), ar ko Nīderlandei atļauj piemērot samazinātu nodokļu likmi elektroenerģijai, kura tiek piegādāta elektrotransportlīdzekļiem paredzētās uzlādes stacijās (OV L 342, 16.12.2016., 30. lpp.).
         
            (3)  Eiropas Parlamenta un Padomes Direktīva 2014/94/ES (2014. gada 22. oktobris) par alternatīvo degvielu infrastruktūras ieviešanu (OV L 307, 28.10.2014., 1. lpp.).